DECIZIA COMISIEI
din 2 februarie 2007
privind măsurile de urgență în vederea suspendării importurilor de produse pescărești destinate consumului uman, provenite din Republica Guineea
(notificată cu numărul C(2007) 278)
(Text cu relevanță pentru SEE)
(2007/82/CE)
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b),
întrucât:
(1)
Un control recent efectuat în Republica Guineea de către serviciile Comisiei a descoperit deficiențe grave de igienă în cadrul lanțului de producție a produselor pescărești. Aceste deficiențe constau într-un lanț frigorific necorespunzător, în utilizarea apei nepotabile și condiții sanitare precare pe nave și în clădiri. Astfel de deficiențe pot conduce la apariția unei contaminări nocive a produselor pescărești destinate consumului uman, prezentând totodată un risc ridicat pentru sănătatea consumatorului.
(2)
Controlul respectiv a relevat, de asemenea, lipsa unor controale sanitare corespunzătoare din partea autorităților competente din Republica Guineea, aspect care a condus la agravarea situației.
(3)
Prin urmare, se impune suspendarea imediată a importurilor de produse pescărești provenite din Republica Guineea, astfel cum este menționat în Regulamentul (CE) nr. 853/2004 al Parlamentului European și al Consiliului (2). Având în vedere gravitatea deficiențelor identificate în cursul controlului, suspendarea trebuie să se aplice, de asemenea, produselor pescărești expediate către Comunitate anterior datei la care prezenta decizie intră în vigoare, dar care nu au fost încă introduse în Comunitate.
(4)
Prezenta decizie urmează să fie revizuită având în vedere garanțiile oferite de către Republica Guineea și pe baza unui rezultat pozitiv ulterior unui nou control efectuat de către serviciile Comisiei.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Domeniu de aplicare
Prezenta decizie se aplică tuturor produselor pescărești provenite din Republica Guineea și destinate consumului uman.
Articolul 2
Interzicere
Statele membre interzic importul pe teritoriul lor al produselor menționate la articolul 1.
Prezenta interzicere se aplică tuturor loturilor de produse primite la punctele de control la frontieră în cadrul Comunității, indiferent dacă loturile au fost produse, depozitate sau certificate în țara de origine anterior intrării în vigoare a prezentei decizii.
Articolul 3
Imputarea cheltuielilor
Toate cheltuielile ocazionate de aplicarea prezentei decizii sunt suportate de destinatar sau de mandatarul acestuia.
Articolul 4
Respectarea dispozițiilor
Statele membre informează imediat Comisia cu privire la măsurile adoptate pentru a se conforma prezentei decizii.
Articolul 5
Destinatari
Prezenta decizie se adresează statelor membre.
Adoptată la Bruxelles, 2 februarie 2007.